《送友还蜀中》
清代·王抃

山塘绿酒浮芳菲，杨花作团如雪飞。花前沽酒送君别，别泪簌簌沾我衣。

兰桡欲发鼍鼓急，感君握手须臾立。把盏长歌曲未终，月光如水须眉湿。

君今掉头万里行，萦纡蜀道多不平。石镜铜梁连剑阁，况复江山阻甲兵。

愿君努力长途去，旧住岷江发源处。岷山雪消岷水清，望见锦官城里树。

锦城花落更愁人，杜宇啼残滟滪春。武侯庙下苔如绣，先主祠前草似茵。

君不见辽东华表归来鹤，城郭人民尽非昨。回首江南千万重，梦里寒鸡村月落。

作者简介：江南太仓人，字怿民，一字鹤尹。王时敏子。工诗，为娄东十子之一。有《巢松集》。卒年八十五。